སླེ་ལུང་བློ་བཟང་འཕྲིན་ལས་

རྗེ་འདི་ནི་ལྷོ་ཁ་ཟངས་རི་གཙང་སྣ་དཀར་པོ་ཞེས་པར་ཡབ་ཀུན་དགའ་རྒྱལ་པོ་དང་ཡུམ་རྒྱལ་ཕུར་ཆོས་འཛོམས་གཉིས་ཀྱི་སྲས་སུ་རབ་བྱུང་བཅུ་གཉིས་པའི་མེ་གླང་(༡༦༩༧)ལེར་སྐུ་འཁྲུངས་། སྐུ་ཆུང་ངུའི་དུས་ལ་མཚན་དགོས་དགོས་ཚེ་རིང་ཞེས་བཏགས་། དགུང་ལོ་དྲུག་གི་ཐོག་གོང་ས་ཆེན་པི་ཚངས་དབྱངས་རྒྱ་མཚོའི་དྲུང་དུ་དབུ་སྐྲ་གཙུག་ཕུད་འབུལ་བར་ལྷ་སར་བྱོན་། གོང་ས་མཆོག་གི་སྐུ་ཚབ་མདུན་དབུ་སྐྲ་ཕུད་ཕུལ་རྗེས་མཚན་བློ་བཟང་བསྟན་པ་གྲུབ་པའི་རྒྱལ་མཚན་དུ་འདོགས་པ་གནང་། དགུང་ལོ་བཅུ་གསུམ་སྐབས་གོང་ས་དྲུག་པ་ཆེན་པོ་ཆོས་འཁོར་རྒྱལ་དུ་ཆིབས་བསྒྱུར་སྐབས་འོས་དགར་ཞལ་འཇག་ནས་། གསུམ་གང་འདོད་དུ་བྱུང་བས་ཤིན་ཏུ་སྐལ་བཟང་ཐོས་། དགུང་ལོ་བཅུ་བཞིའི་ཐོག་གཙང་དུ་ཕེབས་ནས་པཎ་ཆེན་བློ་བཟང་ཡེ་ཤེས་དཔལ་བཟང་པོའི་དྲུང་ནས་དགེ་བསྙེན་དང་དགེ་ཚུལ་གྱི་སྡོམ་པ་བཞེས་ཏེ་མཚན་བློ་བཟང་འཕྲིན་ལས་ཞེས་བསྕལ་། མདོ་སྔགས་ཀྱི་ཆོས་བཀའ་མང་དུ་གསན་། དེའི་ལོར་འོན་མངའ་རིས་གྲྭ་ཚང་གི་ཆོས་སྒོར་ཞུགས་། རྗེ་ངག་དབང་ཆོས་གྲངས་བསྟེན་ནས་བསྡུས་གྲྭ་ནས་གཞུང་ལ་སློབ་གཉེར་མཛད་། དགུང་ལོ་ཉི་ཤུའི་ཐོག་མཁན་པོ་ཡེ་ཤེས་རྒྱ་མཚོའི་དྲུང་ནས་བསྙེན་རྫོངས་ཀྱི་སྡོམ་པ་བཞེས་། དགུང་ལོ་ཉེར་གཅིག་པའི་ཐོག་ལྷ་ས་ནས་སླེ་ལུང་རྣམ་གྲོལ་གླིང་དུ་ཕེབས་ཏེ་འདུས་སྡེ་གསར་འཛུགས་ཀྱི་རྟེན་འབྲེལ་མཛད་སྒོ་གནང་། རྗེ་འདིས་ཞོགས་དོན་ཡོད་མཁས་གྲུབ་དང་ཕུར་ལྕོག་ངག་དབང་བྱམས་པ་སོགས་བླ་མ་དུ་མའི་དྲུང་ནས་མདོ་སྔགས་ཀྱི་ཆོས་གསན་། འཆད་རྩོད་རྩོམ་གསུམ་ལ་མཁས་པའི་མངའ་བརྙེས་། སོག་པོ་ཇུན་གར་བའི་དུས་ཟིང་སྐབས་འོལ་དགའ་སོགས་ས་ཁུལ་ཁག་ལ་བྱོལ་ཐབས་ཀྱིས་ཕེབས་། དེ་རྗེས་མི་དབང་བསོད་ནམས་སྟོབས་རྒྱས་ཀྱི་དབུ་བླར་གྱུར་ནས་ང་ལུམ་སྦྱར་གསུམ་གྱི་དོན་གནས་སྐོར་རྒྱལ་དབང་སྐུ་ཕྲེང་བདུན་པའི་དྲུང་དུ་ཕེབས་ཏེ་མི་དབང་གི་མགྲིན་ཚབ་པ་གནང་། བཀའ་རྩོམ་ཡང་མང་པོ་མཛད་པ་སྟེ་། 《དཔའ་འཁོར་ལོ་སྡོམ་པའི་ཟབ་དོན་འགའ་ཞིག་གནད་གྲོལ་བ་སྦས་དོན་ཡང་གསལ་ཉིན་བྱེད་》 《ལྷ་མཆོག་ཚངས་པ་ཆེན་པོའི་མདོས་ཀྱི་འཕྲིན་ལས་ཀྱི་ཆོ་ག་ཉིན་བྱེད་སྣང་བ་》 《བདེ་མཆོག་གི་ཆོ་ག་སྤྲོ་བསྡུའི་གསོལ་བྱེད་》 《དྲིས་ལན་ལྟ་བའི་མིག་ཡངས་》 《གསང་འཛིན་ལས་ཀྱི་རྡོ་རྗེར་གསོལ་འདེབས་སྨོན་ལམ་》 《རྒྱལ་བའི་བཀའ་འགྱུར་རོ་ཅོག་གི་གསུང་པར་རིན་པོ་ཆེ་སྲིད་གསུམ་རྒྱན་གཅིག་རྫུ་འཕྲུལ་ཤིང་རྟའི་དཀར་ཆག་》《མཁའ་སྤྱོད་ཀྱི་གནས་ཡིག་དང་བྱིན་འབོབས་ལོ་རྒྱུས་》《ལེགས་ལྡན་ཚོགས་རྗེའི་ཟོར་གྱི་ལས་མཐའ་དང་དེའི་སྒྲུབ་ཐབས་》སོགས་པོད་བརྒྱད་ལྷག་ཡོད་། དགུང་གྲངས་ལྔ་བཅུ་ལྷག་བཞུགས་།
༼དུང་དཀར་ཚིག་མཛོད་ཆེན་མོ་༽ལས་བཏུས། 

Category:དུང་དཀར་ཚིག་མཛོད་ཆེན་མོ་